|  |
| --- |
| PATVIRTINTA |
| Klaipėdos miesto savivaldybės |
| tarybos 2017 m. liepos 10 d. |
| sprendimu Nr. T1-190 |

**BIUDŽETINĖS ĮSTAIGOS KLAIPĖDOS „GINTARO“ SPORTO CENTRO**

**NUOSTATAI**

**I SKYRIUS**

**BENDROSIOS NUOSTATOS**

1. Biudžetinės įstaigos Klaipėdos „Gintaro“ sporto centro nuostatai (toliau – Nuostatai) reglamentuoja biudžetinės įstaigos Klaipėdos „Gintaro“ sporto centro (toliau – Sporto centras) teisinę formą, savininką, savininko teises ir pareigas įgyvendinančią instituciją, buveinę, veiklos teisinį pagrindą, sritį, rūšis, tikslą, uždavinius, funkcijas, mokyklos teises ir pareigas, veiklos organizavimą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšų šaltinius, jų naudojimo tvarką, finansinės veiklos kontrolę, veiklos priežiūrą, reorganizavimo, likvidavimo ar pertvarkymo struktūros, veiklos ir administravimo pagrindus.

2. Įstaigos oficialus pavadinimas – biudžetinė įstaiga Klaipėdos „Gintaro“ sporto centras. Sutrumpintas pavadinimas – BĮ „Gintaro“ sporto centras. Duomenys apie Sporto centrą, kaip juridinį asmenį, kaupiami ir saugomi Juridinių asmenų registre.

3. Sporto centro teisinė forma – biudžetinė įstaiga.

4. Sporto centro buveinės adresas: S. Daukanto g. 31, LT-92231 Klaipėda.

5. Sporto centro savininkė – Klaipėdos miesto savivaldybė, kodas 111100775, adresas: Liepų g. 11, LT-91502 Klaipėda.

6. Sporto centro savininko teises ir pareigas įgyvendinanti institucija – Klaipėdos miesto savivaldybės taryba, kuri turi Lietuvos Respublikos biudžetinių įstaigų, Lietuvos Respublikos švietimo ir kituose įstatymuose priskirtus įgaliojimus.

7. Sporto centras yra viešasis juridinis asmuo, turintis antspaudą, atsiskaitomąją ir kitas sąskaitas Lietuvos Respublikos įregistruotuose bankuose, atributiką, savo veiklą grindžiantis Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos kūno kultūros ir sporto įstatymu, Kūno kultūros ir sporto departamento prie Lietuvos Respublikos Vyriausybės įsakymais, Klaipėdos miesto savivaldybės tarybos sprendimais ir šiais Nuostatais, vykdo Klaipėdos miesto savivaldybės administracijos direktoriaus įsakymus.

8. Sporto centro veiklos priežiūrą vykdo Klaipėdos miesto savivaldybės administracijos Ugdymo ir kultūros departamento Sporto ir kūno kultūros skyrius (toliau – Sporto ir kūno kultūros skyrius).

9. Sporto centro veikla grindžiama bendradarbiavimo, demokratiškumo, teisingumo, viešumo bei vadybiniais racionalumo ir iniciatyvų skatinimo principais.

10. Pagrindinė Sporto centro veiklos sritis – neformalusis vaikų ir suaugusiųjų švietimas.

11. Sporto centro sportinio ugdymo forma – treniruotės, varžybos, stovyklos.

12. Sporto centro veiklos rūšys:

12.1. pagrindinė veiklos rūšis – sportinė veikla, kodas 93.1;

12.2. sporto įrenginių eksploatavimas, kodas 93.11;

12.3. vaikų poilsio stovyklų veikla, kodas 55.20.20;

12.4. kita sportinė veikla, kodas 93.19;

12.5. sportinis ir rekreacinis švietimas, kodas 85.51;

12.6. kitas, niekur kitur nepriskirtas, švietimas, kodas 85.59;

12.7. švietimas, kodas 85.

13. Sporto centras vykdo formalųjį švietimą papildančio ir neformaliojo sportinio ugdymo programas pagal plėtojamą plaukimo sporto šaką. Sportininkai, sulaukę 19 ir daugiau metų, turi atitikti Klaipėdos miesto savivaldybės tarybos patvirtintus atrankos kriterijus.

**II SKYRIUS**

**VEIKLOS TIKSLAS, UŽDAVINIAI IR FUNKCIJOS**

14. Sporto centro tikslas – per sportą skatinti vaikų ir jaunimo saviraišką, rengti sportininkus, sugebančius deramai atstovauti Klaipėdos miestui šalies čempionatuose ir pirmenybėse, Lietuvai pasaulio ir Europos čempionatuose.

15. Sporto centro uždaviniai:

15.1. pagal savo veiklos sritis įgyvendinti Klaipėdos miesto savivaldybės kūno kultūros ir sporto plėtros programą;

15.2. sukurti ugdymui palankų psichologinį klimatą ir ugdymo erdvę, sudaryti sąlygas vaikams ir jaunimui pasirinkti Sporto centre kultivuojamą sporto šaką, ieškoti talentingų sportininkų, vykdyti jų atranką ir ugdymą, dalyvauti kuriant sportui gabių vaikų ugdymo sistemą;

15.3. taikyti ugdymo metodus, atitinkančius sportininko amžiaus tarpsnio ir individualius ypatumus, ugdymo srities specifiką;

15.4. užtikrinti ugdymo kokybę įgyvendinant sportinio ugdymo krypties programas;

15.5. nuosekliai didinti pratybų, krūvių ir sporto varžybų mastą;

15.6. vykdyti vaikų, jaunimo ir suaugusiųjų sportininkų optimalų bendrąjį ir specialųjį fizinį rengimą, orientavimą į vieną ar kitą sporto šaką;

15.7. pritaikyti šiuolaikinius sporto mokslo laimėjimus siekiant aukštų sporto rezultatų;

15.8. įgyvendinti neįgaliųjų integracijos per kūno kultūrą ir sportą programas;

15.9. sudaryti sąlygas kūno kultūros ir sporto plėtotei įvairaus amžiaus žmonėms pagal pomėgius.

16. Sporto centras vykdo šias funkcijas:

16.1. rengia neformaliojo ugdymo programas, vadovaudamasis Bendrųjų iš valstybės ar savivaldybių biudžetų finansuojamų neformaliojo švietimo programų kriterijų aprašu;

16.2. taiko ugdymo metodus, atitinkančius sportininko amžiaus tarpsnio ir individualius ypatumus, ugdymo srities specifiką, naudoja ugdymo priemones, skatinančias sportininko fizinių savybių ir fizinių galių vystymą;

16.3. užtikrina nuoseklų planų ir sporto plėtros programų įgyvendinimą bei sportininkų ruošimą, sportinių rezultatų siekimą, kūno kultūros ir sporto plėtotę mieste, šalyje ir už jos ribų;

16.4. organizuoja vaikų ir jaunimo vasaros poilsį bei kitų programų (mokymo plaukti programas, sveikatinimo programas, programas vaikams su negalia) įgyvendinimą, užtikrina saugias, sveikas darbo ir treniruočių sąlygas;

16.5. teisės aktų nustatyta tvarka apmoka starto mokestį (akreditaciją), kompensuoja kelionės, nakvynės ir maitinimo išlaidas;

16.6. pagal patvirtintas programas dalyvauja ir organizuoja miesto tradicinius, regiono, šalies, tarptautinius renginius;

16.7. pagal patvirtintus planus, miesto rinktines (komandas) siunčia dalyvauti sporto renginiuose pagal susigiminiavusių miestų ir Baltijos miestų sąjungos programas, šalies kompleksinius sporto renginius;

16.8. kartu su miesto sporto nevyriausybinėmis organizacijomis, miesto sporto mokymo įstaigomis, formaliojo ugdymo įstaigomis ir kitų sutarčių pagrindu organizuoja kūno kultūros ir sporto renginius;

16.9. dalyvauja ir organizuoja miesto „Sportas visiems“ renginius;

16.10. vykdo mokamas papildomas paslaugas teisės aktų nustatyta tvarka;

16.11. rengia finansines ir statistines ataskaitas įstatymų numatyta tvarka ir garantuoja jų teisingumą;

16.12. vykdo kitas Lietuvos Respublikos įstatymais, Lietuvos Respublikos Vyriausybės nutarimais, Klaipėdos miesto savivaldybės tarybos sprendimais ir kitais teisės aktais pavestas funkcijas.

**III SKYRIUS**

**SPORTINIO UGDYMO VEIKLOS ORGANIZAVIMAS**

17. Sporto centro sportininkų ugdymas organizuojamas vadovaujantis:

17.1. Sportinio ugdymo organizavimo tvarkos aprašu, patvirtintu Klaipėdos miesto savivaldybės administracijos direktoriaus;

17.2. šiais Nuostatais;

17.3. sportinio ugdymo programomis;

17.4. sporto varžybų kalendoriumi;

17.5. metiniais sportinio ugdymo planais, kurie derinami su Klaipėdos miesto savivaldybės administracija.

**IV SKYRIUS**

**TEISĖS IR PAREIGOS**

18. Sporto centras, vykdydamas Nuostatuose numatytą veiklą, turi šias teises:

18.1. nustatyta tvarka gauti lėšas iš savivaldybės ar valstybės biudžeto ir kitų finansavimo šaltinių, gautas lėšas naudoti pagal patvirtintas išlaidų sąmatas;

18.2. įstatymų ir kitų teisės aktų nustatyta tvarka sudaryti sutartis su fiziniais ir juridiniais asmenimis pagal Sporto centro veiklos kompetenciją;

18.3. atstovauti visose institucijose, kai sprendžiami Sporto centro veiklos ar finansavimo klausimai;

18.4. sudaryti sutartis su sporto organizacijomis sportininkų rengimo ir finansavimo klausimais;

18.5. sudaryti sutartis su nepilnamečių sportininkų tėvais (globėjais, rūpintojais) dėl sportininkų neformaliojo švietimo;

18.6. rinkti steigėjo nustatyto dydžio mokestį už neformaliojo švietimo paslaugas;

18.7. teikti siūlymus dėl sporto klasių ar sportininkų grupių formavimo bendrojo ugdymo įstaigose;

18.8. mokomųjų treniruočių stovyklų metu apgyvendinti sportininkus tam pritaikytose patalpose prie sporto bazių;

18.9. gauti mokinio krepšelio lėšų, skirtų neformaliajam vaikų švietimui;

18.10. gauti paramą Lietuvos Respublikos labdaros ir paramos įstatymo nustatyta tvarka;

18.11. propaguojant kūno kultūrą ir sportą bei olimpines idėjas, bendradarbiauti su Kūno kultūros ir sporto departamentu prie Lietuvos Respublikos Vyriausybės, Lietuvos tautiniu olimpiniu komitetu, plaukimo federacija, Lietuvos studentų sporto asociacija, Lietuvos asociacija „Sportas visiems“, tarptautinėmis sporto organizacijomis, aukštosiomis mokyklomis ir kitomis įstaigomis, organizacijomis.

19. Sporto centras gali turėti ir kitų teisių, jei jos neprieštarauja Lietuvos Respublikos įstatymams, Lietuvos Respublikos Vyriausybės nutarimams ir kitiems teisės aktams.

20. Sporto centras privalo:

20.1. užtikrinti kokybišką ir saugų sportinį ugdymą, atvirumą vietos bendruomenei;

20.2. įgyvendinti vystomos sporto šakos plėtojimo programas;

20.3. rengti trumpalaikę ir ilgalaikę strategijas;

20.4. rūpintis sporto renginių kokybe;

20.5. rengti Sporto centro veiklos planus, finansines, veiklos ir statistines ataskaitas, atlikti Sporto centro veiklos analizę ir teikti jas Sporto ir kūno kultūros skyriui bei kitoms įstatymų nustatytoms institucijoms;

20.6. užtikrinti kokybišką ugdymo programų vykdymą, atvirumą vietos bendruomenei, ugdymo sutarčių sudarymą ir sutartų įsipareigojimų vykdymą.

**V SKYRIUS**

**DARBO ORGANIZAVIMAS IR VALDYMAS**

21. Sporto centrui vadovauja direktorius, kurį teisės aktų nustatyta tvarka skiria į pareigas ir atleidžia iš jų Klaipėdos miesto savivaldybės taryba. Savivaldybės meras funkcijas, susijusias su visų biudžetinių įstaigų vadovų darbo santykiais, Lietuvos Respublikos darbo kodekso ir kitų teisės aktų nustatyta tvarka įgyvendina pats arba Lietuvos Respublikos vietos savivaldos įstatymo nustatytais atvejais savivaldybės mero pareigas laikinai einantis Klaipėdos miesto savivaldybės tarybos narys.

22. Sporto centro direktorius:

22.1. organizuoja Sporto centro strateginio veiklos plano rengimą;

22.2. vadovauja Sporto centro darbui, organizuoja, planuoja, kontroliuoja Sporto centro veiklą;

22.3. užtikrina, kad būtų laikomasi įstatymų ir kitų teisės aktų;

22.4. įstatymų nustatyta tvarka priima, perkelia, nušalina nuo darbo, atleidžia iš darbo ir laikinai paskiria eiti pareigas Sporto centro darbuotojus;

22.5. užtikrina racionalų ir taupų lėšų bei turto naudojimą, veiksmingą Sporto centro vidaus kontrolės sistemos sukūrimą, jos veikimą ir tobulinimą;

22.6. tvirtina Sporto centro darbuotojų pareigybių aprašymus, nustatydamas pareigybės paskirtį, lygius, specialiuosius pareigybės reikalavimus, funkcijas bei pavaldumą;

22.7. nustato Sporto centro darbuotojų tarnybinius atlyginimus, pareiginę algą (mėnesinė alga – pastovioji ir kintamoji dalis arba pastovioji dalis), taiko drausmines nuobaudas, vertina kasmetinę jų veiklą, skiria priemokas, premijas, pašalpas neviršydamas Sporto centro skirtų darbo užmokesčiui asignavimų;

22.8. leidžia įsakymus, organizuoja jų vykdymo kontrolę;

22.9. tvirtina Sporto centro programas ir ataskaitas, rengia sportinės veiklos sutartis įstatymu nustatyta tvarka;

22.10. Sporto centro vardu sudaro sandorius ir atstovauja Sporto centrui;

22.11. užtikrina Sporto centro darbuotojų kvalifikacijos tobulinimą;

22.12. užtikrina Sporto centro darbuotojų darbų saugą;

22.13. atsako už Sporto centro administracinę ir ūkinę veiklą, tinkamą lėšų naudojimą bei savo funkcijų ir pareigų vykdymą;

22.14. atsako už daugiamečių ir metinių Sporto centro veiklos programų rengimo organizavimą, jų vykdymo kontrolę, taip pat už programų sąmatų sudarymą ir vykdymą, neviršydamas patvirtintų asignavimų, efektyvų, atitinkantį programose nustatytus tikslus paskirtų asignavimų naudojimą;

22.15. neviršydamas Klaipėdos miesto savivaldybės administracijos direktoriaus nustatyto didžiausio leistino pareigybių skaičiaus ir asignavimų valdytojo skiriamų lėšų darbo užmokesčiui, tvirtina Sporto centro pareigybių sąrašą.

23. Sporto centre veiklos klausimams spręsti yra sudaroma pedagogų taryba.

24. Pedagogų tarybą sudaro Sporto centro direktorius, jo pavaduotojas, Sporto centro treneriai. Pedagogų tarybai vadovauja Sporto centro direktorius.

25. Pedagogų tarybos posėdžiai rengiami ne rečiau kaip vieną kartą per ketvirtį. Prireikus į posėdžius kviečiami ir kitų institucijų atstovai.

26. Pedagogų taryba svarsto ir teikia pasiūlymus:

26.1. dėl Sporto centro metinio darbo plano, teikiamų programų ir jų vykdymo eigos;

26.2. dėl sporto šakų teorinių ir praktinių mokymo problemų;

26.3. dėl Sporto centro tikslų ir uždavinių įgyvendinimo;

26.4. dėl sportinio ugdymo grupių sudarymo, trenerių savaitinių darbo krūvių;

26.5. dėl Sporto centro išlaidų ir pajamų sąmatos;

26.6. dėl sportinio ugdymo darbo gerinimo Sporto centro administracijai;

26.7. dėl sportininkų skatinimo, jų šalinimo iš Sporto centro ir kitais vidaus tvarkos klausimais;

26.8. dėl sportininkų elgesio taisyklių.

27. Pedagogų tarybos nutarimai yra teisėti, jei posėdyje dalyvauja ne mažiau kaip du trečdaliai narių. Nutarimai priimami balsų dauguma.

28. Sporto centro taryba (toliau – Taryba) – aukščiausias Sporto centro savivaldos organas. Taryba telkia Sporto centro sportininkus, trenerius, tėvus (globėjus, rūpintojus), vietos bendruomenę Sporto centro valdymui aktualiais klausimais. Ją sudaro 6 nariai: du trenerių, du tėvų (globėjų, rūpintojų) ir du sportininkų atstovai.

29. Trenerius į Tarybą siūlo Sporto centro pedagogų taryba. Tėvai (globėjai, rūpintojai) į Tarybą renkami visuotiniame tėvų (globėjų, rūpintojų) susirinkime. Sportininkų atstovą siūlo sportininkų susirinkimas. Tarybos sudėtis tvirtinama Sporto centro direktoriaus įsakymu.

30. Tarybos pirmininką ir sekretorių renka Tarybos nariai atviru balsavimu pirmame Tarybos posėdyje. Sporto centro direktorius ir jo pavaduotojai negali būti Tarybos pirmininku. Posėdis yra teisėtas, jei jame dalyvauja 2/3 visų jos narių. Nutarimai teisėti, jei jie priimami dalyvaujančių narių balsų dauguma. Jeigu balsai pasiskirsto po lygiai, lemia pirmininko balsas.

31. Posėdžius šaukia Tarybos pirmininkas. Apie posėdžio laiką ir svarstyti parengtus klausimus pirmininkas informuoja narius ne vėliau kaip prieš 3 dienas iki posėdžio pradžios. Posėdžiai kviečiami ne rečiau kaip du kartus per metus. Prireikus gali būti sušauktas neeilinis posėdis. Į posėdžius gali būti kviečiami Sporto centro rėmėjai, socialiniai partneriai ar kiti asmenys.

32. Tarybos nariai už savo veiklą vieną kartą per metus atsiskaito juos rinkusiems Sporto centro bendruomenės nariams. tarybos nario įgaliojimai nutrūksta, kai pasibaigia įgaliojimo laikas, kai jis nebegali eiti savo pareigų dėl sveikatos būklės, atsistatydina, pripažįstamas neveiksniu arba kai jo elgesys nesuderinamas su Tarybos nario pareigomis.

33. Taryba:

33.1. teikia siūlymus dėl Sporto centro strateginių tikslų, uždavinių ir jų įgyvendinimo priemonių, dėl ugdymo proceso strategijos ir jos tobulinimo;

33.2. pritaria Sporto centro strateginiam ir metiniam veiklos planams, darbo ir vidaus tvarkos taisyklėms, kitiems Sporto centro veiklą reglamentuojantiems dokumentams, teikiamiems Sporto centro direktoriaus;

33.3. teikia siūlymus Sporto centro direktoriui dėl Nuostatų pakeitimo ar papildymo, Sporto centro struktūros tobulinimo;

33.4. išklauso Sporto centro metines veiklos ataskaitas ir teikia siūlymus Sporto centro direktoriui dėl veiklos tobulinimo, saugių ugdymo ir darbo sąlygų sudarymo;

33.5. teikia siūlymus Klaipėdos miesto savivaldybės tarybai ar jos įgaliotai institucijai, Sporto centro direktoriui dėl materialinio aprūpinimo ir lėšų panaudojimo;

33.6. svarsto Sporto centro trenerių, tėvų (globėjų, rūpintojų), sportininkų savivaldos institucijų ar bendruomenės narių iniciatyvas ir teikia siūlymus Sporto centro direktoriui;

33.7. teikia siūlymus dėl Sporto centro pajamų ir išlaidų sąmatos, lėšų paskirstymo, Sporto centro ūkinės ir finansinės veiklos, vasaros sporto stovyklų sportininkams organizavimo;

33.8. priima nutarimus kitais, teisės aktų nustatytais ar Sporto centro direktoriaus teikiamais, klausimais.

**VI SKYRIUS**

**TURTAS IR LĖŠOS**

34. Sporto centras iš savivaldybės biudžeto skirtus asignavimus naudoja pagal asignavimų valdytojo patvirtintas sąmatas, vadovaudamasis savininko patvirtintais Savivaldybės biudžeto vykdymo ir atskaitomybės bei Savivaldybės biudžeto specialiųjų programų sudarymo ir vykdymo tvarkos aprašais ir kitais teisės aktais.

35. Sporto centro turtą, valdomą patikėjimo teise, sudaro nekilnojamasis, ilgalaikis materialusis ir nematerialusis bei trumpalaikis materialusis turtas, piniginės lėšos ir kitas su Sporto centro veikla susijęs turtas. Sporto centras šį turtą valdo, naudoja ir disponuoja juo teisės aktų nustatyta tvarka.

36. Sporto centro lėšų šaltiniai gali būti:

36.1. savivaldybės ir valstybės biudžeto asignavimai;

36.2. lėšos, gautos iš vaikų tėvų (globėjų, rūpintojų) už neformaliojo švietimo paslaugas;

36.3. lėšos, gautos, už suteiktas paslaugas;

36.4. lėšos ir turtas, gauti kaip parama;

36.5. lėšos, gautos iš mokinio krepšelio, skirtos neformaliajam vaikų švietimui;

36.6. lėšos, gautos kitu teisėtu būdu (Lietuvos olimpinio sporto centro, klubų, federacijų, Lietuvos tautinio olimpinio komiteto dotacijos, skirtos olimpinės rinktinės, nacionalinės rinktinės nariams ir perspektyviems sportininkams rengti, bei kompensacijos už parengtus sportininkus).

37. Sporto centras lėšas, gautas iš asignavimų valdytojo, naudoja tik pagal asignavimų valdytojų patvirtintas išlaidų sąmatas. Kitas lėšas Sporto centras naudoja Lietuvos Respublikos įstatymų ir kitų teisės aktų nustatyta tvarka.

38. Sporto centro direktorius, pažeidęs biudžetinių asignavimų paskirstymo ir naudojimo tvarką, atsako pagal Lietuvos Respublikos įstatymus.

39. Sporto centro buhalterinė apskaita organizuojama ir atsiskaitomybė tvarkoma, vadovaujantis biudžetinių įstaigų buhalterinės apskaitos taisyklėmis ir Klaipėdos miesto savivaldybės tarybos patvirtinta tvarka.

**VII SKYRIUS**

**VEIKLOS PRIEŽIŪRA IR FINANSINĖ KONTROLĖ**

40. Sporto centro veikla kontroliuojama vadovaujantis Lietuvos Respublikos įstatymais, savivaldybės institucijų patvirtintais dokumentais ir kitais teisės aktais.

41. Sporto centro finansinės veiklos kontrolė atliekama įstatymų ir kitų teisės aktų nustatyta tvarka.

42. Sporto centro administracija privalo pateikti steigėjui, savivaldybės kontrolės institucijoms, Sporto ir kūno kultūros skyriui jų reikalaujamus su Sporto centro veikla susijusius dokumentus.

43. Sporto centro direktorius už savo veiklą atsiskaito kiekvienais metais – pateikia steigėjo teises ir pareigas įgyvendinančiai institucijai metinę vadovo ataskaitą.

44. Sporto centro vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

45. Sporto centro buhalterinė apskaita organizuojama ir finansinių biudžeto vykdymo ataskaitų rinkiniai sudaromi ir teikiami Lietuvos Respublikos buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir kitų teisės aktų nustatyta tvarka.

**VIII SKYRIUS**

**DARBO SANTYKIAI IR APMOKĖJIMO TVARKA**

46. Sporto centro darbuotojų darbo santykius reglamentuoja Lietuvos Respublikos darbo kodeksas, Lietuvos Respublikos valstybės ir savivaldybių įstaigų darbuotojų darbo apmokėjimo įstatymas ir kiti teisės aktai.

**IX SKYRIUS**

**BAIGIAMOSIOS NUOSTATOS**

47. Sporto centro dokumentų valdymo ir saugojimo tvarką reglamentuoja Lietuvos Respublikos dokumentų ir archyvų įstatymas, Dokumentų tvarkymo ir apskaitos taisyklės, Dokumentų rengimo taisyklės ir kiti teisės aktai.

48. Sporto centrasreorganizuojamas ar likviduojamas Lietuvos Respublikos įstatymų nustatyta tvarka.

49. Sporto centrasįregistruojamas, perregistruojamas ir išregistruojamas Lietuvos Respublikos įstatymų nustatyta tvarka.

50. Sporto centras turi teisės aktų nustatytus reikalavimus atitinkančią interneto svetainę, kurioje skelbiami vieši pranešimai ir informacija visuomenei apie Sporto centro veiklą teisės aktų nustatyta tvarka ir terminais.

51. Savininko teises ir pareigas įgyvendinanti institucija turi teisę tvirtinti, keisti ir pildyti šiuos Nuostatus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_